- «Քաղաքացիական պայմանագիրը» միավորման ձեւավորման առաջին օրերից եւ հետագա քննարկումների ընթացքում հայտարարել է, որ դուրս է որեւէ «իզմ»-երից եւ «մետ»-ություններից, որը միշտ խանգարել է մեր քաղաքական ուժերին՝ որոշակի հաջողություններ արձանագրել: «Քաղպայմանագիրը» առաջնորդվելու է կոնկրետ իր ծրագրով եւ ծրագրում առաջադրված խնդիրներին տալու է կոնկրետ լուծումներ՝ հիմնվելով բացառապես փաստի եւ փաստարկի վրա՝ անկախ նրանից, թե այդ լուծումը բնորոշ կլինի ձախ, թե աջ ուղղվածության ուժերին: «Իզմ»-երը առհասարակ աշխարհում այսօր լրջագույն խնդիր ունեն եւ ճգնաժամի մեջ են, այդ սահմանները գաղափարախոսությունների միջեւ բավական լուրջ լղոզվել են: Կարող եմ բերել նույն արեւմտյան երկրների օրինակները, երբ ազատական գաղափարախոսության կուսակցությունները տնտեսական որոշակի ճգնաժամերի ընթացքում կայացնում են այնպիսի որոշումներ, որոնք բնորոշ են ձախ ուղղվածության կուսակցություններին: Սա խոսում է այն մասին, որ գաղափարախոսությունները այսօր փոխվում են, նրանց սահմանները լղոզվում են, եւ առաջնորդվելով բացառապես մի գաղափարախոսության սկզբունքներով ու կանոններով, մենք կարծում ենք, որ քաղաքական ուժը չի կարող հաջողության հասնել: